TM liikumine sai alguse 1956. aastal Indias, kuid on nüüdseks levinud üle ilma. Väidetavalt on neil 5 miljonit järgijat. Paljud on TM-st kuulnud tänu ansambli Beatles liikmete ja teiste kuulsuste seiklusele Maharishi ashramis 1960. aastate lõpus. Paljud pöördusid Ida õpetuste poole, et täita kuulsuse, raha ja narkootikumidega löödud hingeauke, leida kadunud õnnetunne. Meeldiva kõrvalmõjuna tunneb inimene enda lõõgastunud ja  rahulolevana, vähemalt niikaua kui guru oma tundide eest liiga palju raha ei küsi ega sunni aina uusi ja uusi järgijaid värbama.  Üks TM peamisi tõmbenumbreid on enesekohased väited teadusliku vettpidavuse kohta. Värbamiskirjandus on täis tabeleid ja graafikuid, mis peaksid teaduslikult tõestama TM imesid. Ainevahetuse kiirus, hapnikutarbimine, süsinikdioksiidi produktsioon, hormoonitase, ajulained jne on kõik kenasti mõõdetud ja esitatud graafiliselt, et veenda lugejaid TM võimes inimesi uutele  teadvustasanditele viia. Mõned uuringud on triviaalsed - samu efekte võib saavutada ükskõik millise lõõgastusega. Osad uurijad aga väidavad, et TM harrastamisel on hoopis teistsugused neurofüsioloogilised näitajad kui "tavalisel" puhkusel ja lõdvestumisel. Samas näitavad mõned uuringud, et TM harrastamine võib inimese seisundit hoopiski halvemaks muuta - vaimsed häired ja sotsiaalpsühholoogilised probleemid süvenevad, ilmneb võõrandumine elust ja lähedastest.